标题：895年
中国纪年
895年，唐昭宗圣穆景文孝皇帝乾宁二年
历史大事
董昌称帝
义胜节度使董昌苛虐暴饮，但贡奉为天下最，朝廷以为忠，宠命相继，赐爵陇西郡王。乾宁元年（894），昌建生祠于越州（今浙江绍兴），制度悉如禹庙，命民间祈拜。昌求为越王，朝廷不许，昌不悦。民间讹言时世将变，谄媚者竟相喧噪请以昌为帝，吏民献谣谶符瑞者不可胜纪。昌大喜，曰：谶云“兔子上金床”乃谓我，我生太岁在卯，明年乃乙卯，二月卯日卯时，吾称帝之秋也。乾宁二年（895），董昌连杀将佐不从者三人，二月（卯月）（3日）披冕即皇帝位，国号“大越罗平”，改元“顺天”，令群下谓己曰“圣人”。昌移书钱谬相告，谬回信称，与其闭门作天子，不若开门作节度使。昌不听，谬乃将兵三万至越州城下，以兵谏。昌惧，出钱二百万犒谬军，执首谋者吴瑶及巫觋数人送于镏，且请待罪天子。谬引兵还，以状闻于朝廷。四月，朝廷以董昌有贡输之勤，诏释其罪，纵归田里。钱谬本有并吞董昌之心，乃上表称董昌僭逆，罪不可赦，请以本道兵讨贼；杨行密欲存董昌以制钱谬，遣使请钱谬释董昌之过。五月，诏削董昌官爵，六月，以钱谬为浙东招讨使。谬复发兵击董昌。
朱全忠攻充州朱瑾
乾宁二年（895）正月二十五日，朱全忠遣将朱友恭围兖州。朱瑾屡为汴人所败，兵力俱困。朱瑄自郓（今山东东平西北）以兵粮赴救，中友恭之伏，粮饷被夺，河东将安福顺等被擒。九月，朱全忠自将兵击朱瑄，瑄败走还郓。十月，朱全忠自率大军围兖州。十一月，齐州（今山东济南）刺史朱琼举州降于全忠。朱瑄遣兵将万人袭曹州（今山东定陶西），以解兖州围，朱全忠拒战，斩杀殆尽。朱瑾伪遣使降全忠，诱杀朱琼。十二月，朱全忠还汴，留葛从周围兖。朱瑄、朱瑾告急于河东，李克用遣大将史俨、李承嗣率数千骑赴援。
昭宗欲令宗室掌禁兵
乾宁二年（895）三月，昭宗以京师城郊多盗，欲令宗室诸王将禁兵巡警，又欲使宗王为四方之使抚慰藩镇。南北司用事宦官宰臣皆恐其不利于己，不断上章论谏。昭宗不得已，四月，下诏悉罢除之。
李克用勤王破三镇兵
乾宁二年（895）六月，李克用以讨三镇勤王为名，大举蕃汉兵入关中。又移檄三镇，王行瑜、李茂贞、韩建等大惧。克用军先在绛州（今山西新绛）斩王瑶，七月至河中，王珂迎谒于路。又败王行约，取同州（今陕西大荔）。四日至长安。昭帝奔南山，城中大乱，士民追从车驾者数十万人，暍（中暑）死三分之一。王行瑜、李茂贞欲劫车驾，克用遣使奉表问起居，帝令讨行瑜。克用先攻华州（今陕西华县）韩建，旋释围，移兵渭桥，遣将攻王行瑜。李茂贞上表请罪，帝谕克用，且赦茂贞，并力讨王行瑜。以克用为邠宁四面行营都招讨使。克用遣其子存勖（十一岁）诣行在，并遣骑护昭宗回京师。十月，克用攻王行瑜所据梨园寨（今陕西华县西北），行瑜走入邠州（今陕西彬县），遣使请降。克用陷邠州，行瑜出走，为部下所杀。十二月，诏进李克用晋王，自余将佐、子孙并进官爵。克用请进攻凤翔，昭宗谋于近贵，以为茂贞覆灭，则沙陀大盛，朝廷更危，诏二镇和解。克用乃引兵东归，李茂贞骄横如故。
崔胤为河中护国节度使
乾宁二年（895）正月，护国节度使王重盈卒，军中请以王重荣子行军司马王珂知留后事。珂、重盈兄重简之子，重荣养以为子。二月，王重盈之子、保义节度使王珙、晋州刺史王瑶举兵击王珂，表言珂非王氏子。与朱全忠书称：“珂本吾家苍头，不应为嗣。”珂上表自陈，且求援于李克用。昭宗遣中使谕解，不听。珙、瑶请朝廷命河中帅，三月，诏以中书侍郎、同平章事崔胤充护国节度使（今山西永济）。
杨行密败汴兵
乾宁二年（895）正月，杨行密再表朱全忠罪恶，请会兖、郓、河东兵讨汴。三月，行密攻拔濠州（今安徽凤阳北），又取寿州（治今安徽寿县），执其刺史江从勖，以朱延寿为寿州团练使。未几，汴兵数万攻寿州，延寿死战，汴兵败走。杨行密又遣兵袭拔裢水（今江苏）。
李溪复罢相
宰相崔昭纬与藩镇李茂贞、王行瑜勾结，朝廷机事悉以告之。李溪再入相，昭纬使人告王行瑜，称韦昭度阻朝廷任行瑜为尚书令，今又引李溪入相，荧惑圣听。行瑜乃与茂贞表称：李溪奸邪，昭度无相业，宜罢官。昭宗不悦，回报曰：“军旅之事，可与藩镇图议；至于命相，当出朕怀。”行瑜等论列不已，昭宗无奈，乾宁二年（895）三月，复罢李溪为太子少师。
三镇犯京师杀宰相，谋废昭宗
邠宁（今陕西彬县）节度使王行瑜求尚书令不获，由是怨朝廷。又与镇国（今陕西华县）节度使韩建、凤翔节度使李茂贞为王珙争河中不果，王珙请三帅讨河中（今山西永济）。乾宁二年（895）五月，王行瑜遣弟行约攻河中；王珂乃李克用女婿，求救于河东。行瑜又与茂贞、韩建各率精兵数千入朝，八日，至京师，陈甲兵入阙。昭宗御安福门诘问，三帅请诛韦昭度、李溪。是日，行瑜等杀昭度、溪，又杀枢密使康尚弼及宦官数人。又请王珙帅河中，徙王珂同州，诏许。三帅谋废昭宗，立吉；王保，闻李克用起兵进京，皆辞还镇。
桂管军乱
乾宁二年（895），安州（今湖北安陆）防御使家晟与指挥使刘士政、兵马监押陈可墦将兵三千远袭桂州（今广西桂林），杀经略使周元静而代之。晟醉侮可墦，可墦杀晟，推士政知军府事，自为副使。是年，诏以刘士政为桂管军经略使。
康骈撰成《剧谈录》
乾宁二年（895），康骈撰传奇小说集《剧谈录》成书。康骈，一作耕，生卒年不详，宇驾言，池州（今安徽贵池）人。乾符五年（878）进士，曾为崇文馆校书郎。
通鉴记载
昭宗圣穆景文孝皇帝上之下乾宁二年（乙卯，公元八九五年） 
春，正月，辛酉，幽州军民数万以麾盖歌鼓迎李克用入府舍；克用命李存审、刘仁恭将兵略定巡属。 
癸未，朱全忠遣其将朱友恭围兖州，朱瑄自郓以兵粮救之，友恭设伏，败之于高梧，尽夺其饷，擒河东将安福顺、安福庆。 
己已，以给事中陆希声为户部侍郎、同平章事。希声，元方五世孙也。 
壬申，护国节度使王重盈薨，军中请以重荣子行军司马珂知留后事。珂，重盈兄重简之子也，重荣养以为子。 
杨行密表朱全忠罪恶，请会易定、兖、郓、河东兵讨之。 
董昌将称帝，集将佐议之。节度副使黄碣曰：“今唐室虽微，天人未厌。齐桓、晋文皆翼戴周室以成霸业。大王兴于畎亩，受朝廷厚恩，位至将相，富贵极矣，奈何一旦忽为族灭之计乎！碣宁死为忠臣，不生为叛逆！”昌怒，以为惑众，斩之，投其首于厕中，骂之曰：“奴贼负我！好圣明时三公不能待，而先求死也！”并杀其家八十口，同坎瘗之。又问会稽令吴镣，对曰：“大王不为真诸侯以传子孙，乃欲假天子以取灭亡邪！”昌亦族诛之。又谓山阴令张逊曰：“汝有能政，吾深知之，俟吾为帝，命汝知御史台。”逊曰：“大王起石镜镇，建节浙东，荣贵近二十年，何苦效李锜、刘辟之所为乎！浙东僻处海隅，巡属虽有六州，大王若称帝，彼必不从，徒守孤城，为天下笑耳！”昌又杀之，谓人曰：“无此三人者，则人莫我违矣！”二月，辛卯，昌被兖冕登子城门楼，即皇帝位。悉陈瑞物于庭以示众。先是，咸通末，吴、越间讹言山中有大鸟，四目三足，声云“罗平天册”，见者有殃，民间多画像以祀之。及昌僭号，曰：“此吾鸑鷟也。”乃自称大越罗平国，改元顺天，署城楼曰天册之楼，令群下谓己曰：“圣人”。以前杭州刺史李邈、前婺州刺史蒋瑰、两浙盐铁副使杜郢、前屯田郎中李瑜为相。又以吴瑶等皆为翰林学士、李畅之等皆为大将军。昌移书钱镠，告以权即罗平国位，以镠为两浙都指挥使。镠遗昌书曰：“与其闭门作天子，与九族、百姓俱陷涂炭，岂若开门作节度使，终身富贵邪！及今悛悔，尚可及也！”昌不听，镠乃将兵三万诣越州城下，至迎恩门见昌，再拜言曰：“大王位兼将相，奈何舍安就危！镠将兵此来，以俟大王改过耳。若天子命将出师，纵大王不自惜，乡里士民何罪，随大王族灭乎！”昌惧，致犒军钱二百万，执首谋者吴瑶及巫觋数人送于镠，且请待罪天子。镠引兵还，以状闻。 
王重盈之子保义节度使珙、晋州刺史瑶举兵击王珂，表言珂非王氏子。与朱全忠书，言“珂本吾家苍头，不应为嗣。”珂上表自陈，且求援于李克用。上遣中使谕解之。 
上重李溪文学，乙未，复以溪为户部侍郎、同平章事。 
己酉，朱全忠军于单父，为朱友恭声援。 
李克用表刘仁恭为卢龙留后，留兵戍之；壬子，还晋阳。 
妫州人高思继兄弟，在武干，为燕人所服，克用皆以为都将，分掌幽州兵；部下士卒，皆山北之豪也，仁恭惮之。久之，河东兵戍幽州者暴横，思继兄弟以法裁之，所诛杀甚多。克用怒，以让仁恭，仁恭诉称高氏兄弟所为，克用俱杀之。仁恭欲收燕人心，复引其诸子置帐下，厚抚之。 
崔昭纬与李茂贞、王行瑜深相结，得天子过失，朝廷机事，悉以告之。邠宁节度副使崔鋋，昭纬之族也，李溪再入相，昭纬使鋋告行瑜曰：“向者尚书令之命已行矣，而韦昭度沮之，今又引李溪为同列，相与荧惑圣听，恐复有杜太慰之事。”行瑜乃与茂贞表称溪奸邪，昭度无相业，宜罢居散秩。上报曰：“军旅之事，联则与籓镇图之；至于命相，当出朕怀。”行瑜等论列不已，三月，溪复罢为太子少师。 
王珙、王瑶请朝廷命河中帅，诏以中书侍郎、同平章事崔胤同平章事，充护国节度使；以户部侍郎、判户部王抟为中书侍郎、同平章事。 
王珂，李克用之婿也。克用表重荣有功于国，请赐其子珂节钺。王珙厚结王行瑜、李茂贞、韩建三帅，更上表称珂非王氏子，请以珂为陕州、珙为河中。上谕以先已允克用之秦，不许。 
加王镕兼侍中。 
杨行密浮淮至泗州，防御使台濛盛饰供帐，行密不悦。既行，濛于卧内得补绽衣，驰使归之。行密笑曰：“吾少贫贱，不敢忘本。”濛甚惭。行密攻濠州，拨之，执刺史张璲。行密军士掠得徐州人李氏之子，生八年矣，行密养以为子，行密长子渥憎之；行密谓其将徐温曰：“此儿质状性识，颇异于人，吾度渥必不能容，今赐汝为子。”温名之曰知诰。知诰事温，勤孝过于诸子。尝得罪于温，温笞而逐之；及归，知诰迎拜于门。温问：“何故犹在此？”知诰泣对曰：“人子舍父母将何之！父怒而归母，人情之常也。”温以是益爱之，使掌家事，家人无违言。及长，喜书善射，识度英伟。行密常谓温曰：“知诰俊杰，诸将子皆不及也。”丁亥，行密围寿州。 
上以郊畿多盗，至有逾垣入宫或侵犯陵寝者，欲令宗室诸王将兵巡警，又欲使之四方抚慰籓镇。南北司用事之臣恐其不利于己，交章论谏。上不得已，夏，四月，下诏悉罢之。 
朝廷以董昌有贡输之勤，今日所为，类得心疾，诏释其罪，纵归田里。 
户部侍郎、同平章事陆希声罢为太子少师。 
杨行密围寿州，不克，将还；庚寅，其将朱延寿请试往更攻，一鼓拨之，执剌史江从勖。行密以延寿权知寿州团练使。未几，汴兵数万攻寿州，州中兵少，吏民汹惧。延寿制，军中每旗二十五骑。命黑云队长李厚将十旗击汴兵，不胜；延寿将斩之，厚称众寡不敌，愿益兵更往，不胜则死。都押牙汝阳柴再用亦为之请，乃益以五旗。厚殊死战，再用助之，延寿悉众乘之，汴兵败走。厚，蔡州人也。行密又遣兵袭涟水，拨之。 
钱镠表董昌僭逆，不可赦，请以本道兵讨之。 
太傅、门下侍郎、同平章事韦昭度以太保致仕。 
戊戌，以刘建锋为武安节度使。建锋以马殷为内外马步军都指挥使。 
杨行密遣使诣钱镠，言董昌已改过，宜释之；亦遣诣昌，使趣朝贡。 
河东遣其将史俨、李承嗣以万骑驰入于郓，朱友恭退归于汴。五月，诏削董昌官爵，委钱镠讨之。 
初，王行瑜求尚书令不获，由是怨朝廷。畿内有八镇兵，隶左右军。郃阳镇近华州，韩建求之；良原镇近邠州，王行瑜求之。宦官曰：“此天子禁军，何可得也！”王珂、王珙争河中，行瑜、建及李茂贞皆为珙请，不能得，耻之。珙使人语三帅曰：“珂不受代而与河东昏姻，必为诸公不利，请讨之。”行瑜使其弟匡国节度使行约攻河中，珂求救于李克用。行瑜乃与茂贞、建各将精兵数千入朝，甲子，至京师，坊市民皆窜匿。上御安福门以待之，三帅盛陈甲兵，拜伏舞蹈于门下。上临轩，亲诘之曰：“卿辈不奏请俟报，辄称兵入京城，其志欲何为乎？若不能事朕，今日请避贤路！”行瑜、茂贞流汗不能言，独韩建粗述入朝之由。上与三帅宴，三帅奏称：“南、北司互有朋党，堕紊朝政。韦昭度讨西川失策，李溪作相，不合众心，请诛之。”上未之许。是日，行瑜等杀昭度、溪于都亭驿，又杀枢密使康尚弼及宦官数人。又言：“王珂、王珙嫡庶不分，请除王珙河中，徙王行约于陕，王珂于同州。”上皆许之。始，三帅谋废上，立吉王保；至是，闻李克用已起兵于河东，行瑜、茂贞各留兵二千人宿卫京师，与建皆辞还镇。贬户部尚书杨堪为雅州刺史。堪，虞卿之子，昭度之舅也。 
初，崔胤除河中节度使，河东进奏官薛志勤扬言曰：“崔公虽重德，以之代王珂，不若光德刘公于我公厚也。”光德刘公者，太常卿刘崇望也。及三帅入朝，闻志勤之言，贬崇望昭州司马。李克用闻三镇兵犯阙，即日遣使十三辈发北部兵，期以来月渡河入关。 
六月，庚寅，以钱镠为浙东招讨使；镠复发兵击董昌。 
辛卯，以前均州刺史孔纬、绣州司户张浚并为太子宾客。壬辰，以纬为吏部尚书，复其阶爵；癸已，拜司空，兼门下侍郎、同平章事。以张浚为兵部尚书、诸道租庸使。时纬居华州，浚居长水，上以崔昭纬等外交籓镇，朋党相倾，思得骨鲠之士，故骤用纬、浚。纬以有疾，扶舆至京师，见上，涕泣固辞；上不许。 
李克用大举蕃、汉兵南下，上表称王行瑜、李茂贞、韩建称兵犯阙，贼害大臣，请讨之，又移檄三镇，行瑜等大惧。克用军至绛州，刺史王瑶闭城拒之；克用进攻，旬日，拔之。斩瑶于军门，杀城中违拒者千馀人。秋，七月，丙辰朔，克用至河中，王珂迎谒于路。 
匡国节度使王行约败于朝邑，戊午，行约弃同州走，己未，至京师。行约弟行实时为左军指挥使，帅众与行约大掠西市。行实奏称同华已没，沙陀将至，请车驾幸邠州。庚申，枢密使骆全瓘奏请车驾幸凤翔。上曰：“朕得克用表，尚驻军河中。就使沙陀至此，朕自有以枝梧，卿等但各抚本军，勿令摇动。” 
右军指挥使李继鹏，茂贞假子也，本姓名阎珪，与骆全瓘谋劫上幸凤翔。中尉刘景宣与王行实知之，欲劫上幸邠州。孔纬面折景宣，以为不可轻离宫阙。向晚，继鹏连奏请车驾出幸，于是王行约引左军攻右军，于楼前侍卫。继鹏复纵火焚宫门，烟炎蔽天。时有盐州六都兵屯京师，素为两军所惮，上急召令入卫；既至，两军退走，各归邠州及凤翔。城中大乱，互相剽掠，上与诸王及亲近幸李筠营，护跸都头李居实帅众继至。 
或传王行瑜、李茂贞欲自来迎车驾，上惧为所迫，辛酉，以筠、居实两都兵自卫，出启夏门，趣南山，宿莎城镇。士民追从车驾者数十万人，比至谷口，暍死者三之一，夜，复为盗所掠，哭声震山谷。时百官多扈从不及，户部尚书、判度支及盐铁转运使薛王知柔独先至，上命权知中书事及置顿使。 
壬戌，李克用入同州。崔昭纬、徐彦若、王抟至莎城。甲子，上徙幸石门镇，命薛王知柔与知枢密院刘光裕还京城，制置守卫宫禁。丙寅，李克用遣节度判官王瑰奉表问起居。丁卯，上遣内侍郗廷昱赍诏诣李克用军，令与王珂各发万骑同赴新平。又诏彰义节度使张鐇以泾原兵控扼凤翔。 
李克用遣兵攻华州；韩建登城呼曰：“仆于李公未尝失礼，何为见攻？”克用使谓之曰：“公为人臣，逼逐天子，公为有礼，孰为无礼者乎！”会郗廷昱至，言李茂贞将兵三万至盩厔，王行瑜将兵至兴平，皆欲迎车驾，克用乃释华州之围，移兵营渭桥。 
以薛王知柔为清海节度使、同平章事，仍权知京兆尹、判度支，充盐铁转运使，俟反正日赴镇。 
上在南山旬馀，士民从车驾避乱者日相惊曰：“邠、岐兵至矣！”上遣延王戒丕诣河中，趣李克用令进兵。壬午，克用发河中。八月，上遣供奉官张承业诣克用军。承业，同州人，屡奉使于克用，因留监其军。己丑，克用进军渭桥，遣其将李存贞为前锋；辛卯，拨永寿，又遣史俨将三千骑诣石门侍卫。癸已，遣李存信、李存审会保大节度使李思孝攻王行瑜黎园寨，擒其将王令陶等，献于行在。思孝本姓拓跋，思恭之弟也。李茂贞惧，斩李继鹏，传首行在，上表请罪，且遣使求和于克用。上复遣延王戒丕、丹王允谕克用，令且赦茂贞，并力讨行瑜，俟其殄平，当更与卿议之。且命二王拜克用为兄。 
以前河中节度使崔胤为中书侍郎、同平章事。 
戊戌，削夺王行瑜官爵。癸卯，以李克用为邠宁四面行营都招讨使，保大节度使李思孝为北面招讨使，定难节度使李思谏为东面招讨使，彰义节度使张鐇为西面招讨使。克用遣其子存勖诣行在，年十一，上奇其状貌，抚之曰：“儿方为国之栋梁，它日宜尽忠于吾家。”克用表请上还京；上许之。令克用遣骑三千驻三桥为备御。辛亥，车驾还京师。壬子，司空兼门下侍郎、同平章事崔昭纬罢为右仆射。 
以护国留后王珂、卢龙留后刘仁恭各为本镇节度使。 
时宫室焚毁，未暇完葺，上寓居尚书省，百官往往无袍笏仆马。以李克用为行营都统。 
九月，癸亥，司空兼门下侍郎、同平章事孔纬薨。 
辛未，朱全忠自将击朱瑄，战于梁山；瑄败走还郓。 
李克用急攻梨园，王行瑜求救于李茂贞，茂贞遣兵万人屯龙泉镇，自将兵三万屯咸阳之旁。克用请诏茂贞归镇，仍削夺其官爵，欲分兵讨之。上以茂贞自诛继鹏，前已赦宥，不可复削夺诛讨，但诏归镇，仍令克用与之和解。以昭义节度使李罕之检校侍中，充邠宁四面行营副都统。史俨败邠宁兵于云阳，擒云阳镇使王令诲等，献之。 
王建遣简州刺史王宗瑶等将兵赴难；甲戌，军于绵州。 
董昌求救于杨行密，行密遣泗州防御使台濛攻苏州以救之，且表昌引咎，愿修职贡，请复官爵。又遗钱镠书，称：“昌狂疾自立，已畏兵谏，执送同恶。不当复伐之。” 
冬，十月，丙戌，河东将李存贞败邠宁军于梨园北，杀千馀人。自是梨园闭壁不敢出。 
贬右仆射崔昭纬为梧州司马。 
魏国夫人陈氏，才色冠后宫；戊子，上以赐李克用。克用令李罕之、李存信等急攻梨园；城中食尽，弃城走。罕之等邀击之，所杀万馀人，克梨园等三寨，获王行瑜子知进及大将李元福等；克用进屯梨园。庚寅，王行约、王行实烧宁州遁去。克用奏请以匡国节度使苏文建为静难节度使，趣令赴镇，且理宁州，招抚降人。 
上迁居大内。 
朱全忠遣都将葛从周击兖州，自以大军继之。癸卯，围兖州。 
杨行密遣宁国节度使田頵、润州团练使安仁义攻杭州镇戍以救董昌，昌使湖州将徐淑会淮南将魏约共围嘉兴。钱镠遣武勇都指挥使顾全武救嘉兴，破乌墩、光福二寨。淮南将柯厚破苏州水栅。全武，馀姚人也。 
义武节度使王处存薨，军中推其子节度副使郜为留后。 
以京兆尹武邑孙亻屋为兵部侍郎、同平章事。王行瑜以精甲五千守龙泉寨，李克用攻之。李茂贞以兵五千救之，营于镇西。李罕之击凤翔兵，走之，十一月，丁巳，拨龙泉寨。行瑜走入邠州，遣使请降于克用。 
齐州刺史朱琼举州降于朱全忠。琼，瑾之从父兄也。 
衢州刺史陈儒卒，弟岌代之。 
李克用引兵逼邠州，王行瑜登城，号哭谓克用曰：“行瑜无罪，迫胁乘舆，皆李茂贞及李继鹏所为。请移兵问凤翔，行瑜愿束身归朝。”克用曰：“王尚父何恭之甚！仆受诏讨三贼臣，公预其一，束身归朝，非仆所得专也。”丁卯，行瑜挈族弃城走。克用入邠州，封府库，抚居人，命指挥使高爽权巡抚军城，奏趣苏文建赴镇。行瑜走至庆州境，部下斩行瑜，传首。 
朱瑄遣其将贺瑰、柳存及河东将何怀宝将兵万馀人袭曹州，以解兖州之围。瑰，濮阳人也。丁卯，全忠自中都引兵夜追之，比明，至巨野南，及之，屠杀殆尽，生擒瑰存、怀宝，俘士卒三千馀人，是日晡后，大风沙尘晦冥，全忠曰：“此杀人未足耳！”下令所得之俘尽杀之。庚午，缚瑰等徇于兖州城下，谓朱瑾曰：“卿兄已败，何不早降！” 
丁丑，雅州刺史王宗侃攻拨利州，执刺史李继颙，斩之。 
朱瑾伪遣使请降于朱全忠，全忠自就延寿门下与瑾语。瑾曰：“欲送符印，愿使兄琼来领之。”辛巳，全忠使琼往，瑾立马桥上，伏骁果董怀进于桥下，琼至，怀进突出，擒之以入，须臾，掷首城外。全忠乃引兵还，以琼弟玭为齐州防御使，杀柳存、何怀宝；闻贺瑰名，释而用之。 
李克用旋军渭北。 
加静难节度使苏文建同平章事。 
蒋勋求为邵州刺史，刘建锋不许，勋乃与邓继崇起兵，连飞山、梅山蛮寇湘潭，据邵州，使其将申德昌屯定胜镇以扼潭人。 
十二月，甲申，阆州防御使李继雍、蓬州刺史费存、渠州刺史陈璠各帅所部兵奔王建。 
乙酉，李克用军于云阳。 
王建奏：“东川节度使顾彦晖不发兵赴难，而掠夺辎重，遣泸州刺史马敬儒断峡路，请兴兵讨之。”戊子，华洪大破东川兵于楸林，俘斩数万，拔揪林寒。 
乙未，进李克用爵晋王，加李罕之兼侍中，以河东大将盖寓领容管观察使；自馀克用将佐、子孙并进官爵。克用性严急，左右小有过辄死，无敢违忤；惟盖寓敏慧，能揣其意，婉辞裨益，无不从者。克用或以非罪怒将吏，寓必阳助之怒，克用常释之；有所谏诤，必征近事为喻；由是克用爱信之，境内无不依附，权与克用侔。朝廷及邻道遣使至河东，其赏赐赂遗，先入克用，次及寓家。朱全忠数遣数人间之，及扬言云盖寓已代克用，而克用待之益厚。 
丙申，王建攻东川，别将王宗弼为东川兵所擒，顾彦晖畜以为子，戊戌，通州刺史李彦昭将所部兵二千降于建。 
李克用遣掌书记李袭吉入谢恩，密言于上曰：“比年以来，关辅不宁，乘此胜势，遂取凤翔，一劳永逸，时不可失。臣屯军渭北，专俟进止。”上谋于贵近，或曰：“茂贞复灭，则沙陀大盛，朝廷危矣！”上乃赐克用诏，褒其忠款，而言：“不臣之状，行瑜为甚。自朕出幸以来，茂贞、韩建自知其罪，不忘国恩，职贡相继，且当休兵息民。”克用奉诏而止。既而私于诏使曰：“观朝廷之意，似疑克用有异心也。然不去茂贞，关中无安宁之日。”又诏免克用入朝，将佐或言：“今密迩阙庭，岂可不入见天子，！”克用犹豫未决，盖寓言于克用曰：“向者王行瑜辈纵兵狂悖，致銮舆播越，百姓奔散。今天子还未安席，人心尚危，大王若引兵渡渭，窃恐复惊骇都邑。人臣尽忠，在于勤王，不在入觐，愿熟图之！”克用笑曰：“盖寓尚不欲吾入朝，况天下之人乎！”乃表称：“臣总帅大军，不敢径入朝觐，且惧部落士卒侵扰渭北居人。”辛亥，引兵东归。表至京师，上下始安。诏赐河东士卒钱三十万缗。克用既去，李茂贞骄横如故，河西州县多为茂贞所据，以其将胡敬璋为河西节度使。 
朱全忠之去兖州也，留葛从周将兵守之，朱瑾闭城不复出，从周将还，乃扬言“天平、河东救兵至，引兵西北邀之，”夜半，潜归故寨。瑾以从周精兵悉出，果出兵攻寨。从周突出奋击，杀千馀人，擒其都将孙汉筠而还。 
加镇海节度使钱镠兼侍中。 
彰义节度使张鐇薨，以其子琏权知留后。 
朱瑄、朱瑾屡为朱全忠所攻，民失耕稼，财力俱弊。告急于河东，李克用遣大将史俨、李承嗣将数千骑假道于魏以救之。 
安州防御使家晟与朱全忠亲吏蒋玄晖有隙，恐及祸，与指挥使刘士政、兵马监押陈可璠将兵三千袭桂州，杀经略使周元静而代之。晟醉侮可璠，可璠手刃之，推士政知军府事，可璠自为副使。诏即以士政为桂管经略使。玄晖，吴人也。